2017 ברוסיה

2017 ברוסיה היא השנה ה-26 להקמת הפדרציה הרוסית לאחר פירוק ברית המועצות והשנה ה-100 לפרוץ מהפכת פברואר ומהפכת אוקטובר שהביאו לנפילת שלטון הצאר והקמת שלטון קומוניסטי.

 הנהגה 
 נשיא רוסיה - ולדימיר פוטין
 ראש הממשלה - דמיטרי מדבדב
 יושבת ראש מועצת הפדרציה - ולנטינה מטוויינקו
 יושב ראש הדומה הממלכתית - ויאצ'סלב וולודין
אירועים בולטים
ממוזער|גביע הקונפדרציות 2017.
ממוזער|המחאות ברוסיה (2017)
ממוזער|המשלחת ה-50 לתחנת החלל הבינלאומית, האסטרונאוט ג'ק פישר משמאל והקוסמונאוט פיודור יורצ'יחין במרכז לאימון טייסי החלל על שם גגארין בעיר הכוכבים, רוסיה. לקראת שיגורם בחללית סויוז MS-04.
 3 בינואר – מטוס איירבוס A321 של "איירופלוט" שטס ממוסקבה לקלינינגרד החליק למרחק 5 מטרים ממסלול הנחיתה. במטוס שהו 5 אנשי צוות ו-167 נוסעים, אף אחד לא נפגע וכולם פונו מהמטוס. האירוע הביא לשיתוק נמל התעופה "חראברובו" שבקלינינגרד למשך 24 שעות.
 10 בינואר – מושל סנקט פטרבורג גאורגי פולטאבצ'נקו הצהיר כי התקבלה החלטה על העברת קתדרלת איסק הקדוש לאחריות הכנסייה האורתודוקסית הרוסית.
 15 בינואר – חמישה ילדים בגילאי 13–14 נפלו תחת הקרח בנהר סמוך לכפר סאדובוד באזור טימאשב שבמחוז קרסנודר. ילד אחד בלבד הצליח להינצל.
 16 בינואר – נערכו טקסי אשכבה והלוויה למרבית הרוגי התרסקות מטוס טופולב Tu-154 של משרד ההגנה הרוסי. בנוסף, צו נשיאותי קבע שה-27 במרץ הוא יום חגם של אנשי המשמר הלאומי של רוסיה.
 2 בפברואר – איש התקשורת והפעיל הפוליטי ולדימיר קארה-מורזה מורעל בפעם השנייה.
 7 בפברואר – פוטין חתם על חוק שנוי במחלוקת המסיר אחריות פלילית על הכאות במשפחה ולפיו, למעשה, גברים מכים לא יועמדו לדין פלילי.
 7 בפברואר – ראש הרפובליקה של בוריאטיה ויאצ'סלב נאגוביצין הגיש את התפטרותו מהתפקיד. בשבוע וחצי שלאחר מכן ארבעה מושלי מחוזות נוספים הגישו את התפטרותם מהתפקיד: ראש הרפובליקה של קרליה אלכסנדר הודילאיינן, מושל מחוז פרם ויקטור בסארגין, מושל מחוז נובגורוד סרגיי מיטין ומושל מחוז ריאזאן אולג קובאלב.
 12 בפברואר – מסוק מדגם Robinson R44 התרסק באלטאי. בהתרסקות נהרגו 5 איש, ביניהם סגן ראש ממשלת רפובליקת אלטאי לשעבר אנטולי באניך.
 15 בפברואר – שרפה פרצה בבית מגורים בעיר קרסנודאר. אדם אחד נהרג ו-480 איש נאלצו לפנות את בתיהם עד להשתלטות כוחות ההצלה על האש.
 12 במרץ – הזמרת יוליה סאמויילובה נבחרה לייצג את רוסיה באירוויזיון 2017 עם השיר "Flame Is Burning", אך שבוע וחצי לאחר מכן שירות הביטחון האוקראיני הכריז עליה פרסונה נון גראטה ואסר עליה להגיע לאוקראינה למשך 3 שנים בתואנה שהפרה את החוק האוקראיני כשהופיעה בפני קהל בחצי האי קרים בשנת 2015 ללא אישור השלטונות האוקראיניים.
 22 במרץ – פיצוץ גז בבית מגורים בן 10 קומות בצפון מזרח מוסקבה. 2 נהרגו, 10 נפצעו ו-38 איש חולצו על ידי כוחות ההצלה.
 24 במרץ – שישה אנשי המשמר הלאומי נהרגו במתקפת מחבלים על בסיס המשמר בצ'צ'ניה.
 26 במרץ – הפגנות המוניות בכל רחבי רוסיה על רקע חוסר תגובת הממשלה לטענות על שחיתות והון רב ברשותו של דמיטרי מדבדב. יותר מ-600 עצורים, ביניהם ממנהיגי האופוזיציה אלכסיי נבלני, בהפגנה שהוגדרה בתור הגדולה ביותר מאז אלה שפרצו בדצמבר 2011.
 3 באפריל – פיגוע ברכבת התחתית של סנקט פטרבורג בו נהרגים 15 איש. בימים שלאחר הפיגוע, שירות הביטחון הפדרלי ניהל מצוד אחר מארגני הפיגוע ועצר 8 מהם.
 4 באפריל – ראש רפובליקת אודמורטיה אלכסנדר סולוביוב נעצר על ידי ועדת החקירות הפדרלית בחשד לקבלת שוחד בגובה 140 מיליון רובל שנועדו לבניית כבישים. במקומו מונה אלכסנדר ברצ'אלוב.
 20 באפריל
 בית המשפט העליון של רוסיה הכריז על ארגון "עדי יהוה" כארגון קיצוני מסוכן ונאסר על התנועה לפעול בשטחי הפדרציה הרוסית
 שיגור חללית הסויוז MS-04 לתחנת החלל הבינלאומית מקוסמודרום בייקונור. על סיפונה האסטרונאוטים ג'ק פישר ורנדולף ברזניק והקוסמונאוטים פיודור יורצ'יחין וסרגיי ריאזאנסקי.
 אפריל - מתרבים דיווחים שונים על רדיפת הומוסקסואלים בצ'צ'ניה באופן אכזרי ובתמיכת הרשויות.
 12 במאי – תוכנת הכופר "WannaCry" פגעה במאות מחשבים במדינה, ביניהם מאגרי מידע של מחשבי חברת הרכבות הרוסית, משרד הפנים, המשרד למצבי חירום והגנה אזרחית ומחשבי סברבנק ומפעילת הסלולר מגאפון.
 25 במאי – שירות הביטחון הפדרלי הודיע שהצליח לסכל פיגוע המוני במערכת התחבורה הציבורית במוסקבה. נעצרו במוסקבה ארבעה חשודים אזרחי רוסיה ומדינות מרכז אסיה, חברי ארגון דאעש. לפי ההודעה הארבעה שחזרו לרוסיה מסוריה תכננו פיגועי טרור במערכות התחבורה הציבורית של העיר באמצעות מטעני נפץ. לדברי הרשויות לפחות 3,000 אזרחים רוסים נלחמים בשירות דאעש, ואחד החששות הם מחזרתם לרוסיה וניסיון לבצע פיגועים במרכזי הערים, ביתר שאת מאז תחילת המעורבות הצבאית של רוסיה בסוריה.
 29 במאי – סופה במוסקבה גרמה למותם של 13 איש.
 11 ביוני – אוטובוס התהפך לתהום בעבר הבאיקל בקילומטר ה-702 של כביש אירקוטסק-צ'יטה. 14 איש נהרגו ולמעלה מ-30 פצועים.
 12 ביוני – בעת חגיגות אירועי יום רוסיה, משטרת מוסקבה עצרה את אלכסיי נבלני בשל עידודו לצאת להפגנות נגד השחיתות בכל רחבי רוסיה. במקביל נעצרו למעלה מ-1,000 מפגינים בסנקט פטרבורג ומוסקבה.
 17 ביוני – 2 ביולי - ארבע ערים ברוסיה מארחות את גביע הקונפדרציות 2017.
 7 ביולי – דונלד טראמפ וולדימיר פוטין נפגשו לראשונה בהמבורג, בשולי פסגת ה-G-20.
 30 ביולי – הצי הרוסי חוגג 321 שנה להקמתו במצעד ימי צבאי הגדול ביותר מסוגו בתולדות רוסיה. למעלה מ¯50 ספינות קרב נוטלות חלק במצעד ענק שנערך על נהר נייבה בסנקט פטרבורג.
 1 באוגוסט – במהלך משפט של כנופיית פשע בבית המשפט של מחוז מוסקבה בקרסנוגורסק, חברי הכנופיה התנפלו על מאבטחי שירות ההוצאה לפועל הפדרלי ושוטרים וניסו לחטוף את נשקם. האירוע התגלגל לכדי קרב יריות במהלכו נהרגו 3 מחברי הכנופיה על ידי חיילי אומו"ן של המשמר הלאומי של רוסיה.
 19 באוגוסט – פיגוע דקירה: גבר בן 23 חמוש בסכין דקר שמונה אנשים בעיר סורגוט, לפני שהוא נורה למוות בידי המשטרה. ארגון המדינה האסלאמית נטל את האחריות לאירוע.
 25 באוגוסט – אוטובוס נוסעים בכפר וולנה במחוז קרסנודאר התדרדר לים השחור. 19 נהרגו ועוד 16 נפצעו.
 5 בספטמבר – ארבעה פצועים באירוע ירי בבית הספר בעיר איוואנטייבקה שבמחוז מוסקבה. היורה, נער בכיתה ט', נלקח למעצר.
 10 בספטמבר – נערכו הבחירות לרשויות המקומיות ברוסיה, לראשי מחוזות ולאסיפות המחוקקות ברשויות המקומיות. מפלגת השלטון רוסיה המאוחדת זוכה לרוב במרבית המחוזות.
 14 בספטמבר – 20 בספטמבר - תמרון צבאי משותף בשם תרגיל "מערב-2017" נערך בשיתוף פעולה בין הכוחות המזוינים של הפדרציה הרוסית וצבא בלארוס בתרגיל שבו על פי נתונים רשמיים נוטלים חלק 12,900 חיילים, אף שברית נאט"ו ציינה כי קיים חשש שבאופן לא רשמי משתתפים כמעט מאה אלף חיילים.
 25 בספטמבר – חברת התעופה VIM Avia (המבצעת טיסות צ'רטר) הכריזה על חוסר יכולתה הכלכלית להמשיך להפעיל טיסות ומאות אלפי נוסעים נתקעו בנמלי התעופה ברוסיה ובעולם ללא יכולת לחזור לביתם.
ספטמבר - אוקטובר - גל של פיטורים והתפטרויות בממשל המקומי: מושל מחוז סמרה ניקולאי מירקושקין, מושל מחוז ניז'ני נובגורוד ואלרי שנצבר, מושל מחוז אוריול ואדים פוטומסקי, מושל מחוז נובוסיבירסק ולדימיר גורודצקי, מושל מחוז איוואנובו פאבל קונקוב, מושל מחוז אומסק ויקטור נזרוב ומושל מחוז פסקוב אנדריי טורצ'ק פוטרו מתפקידם ובנוסף מספר מושלים הכריזו על התפטרותם: מושל מחוז קרסנויארסק ויקטור טולוקונסקי הודיע על התפטרותו (והוחלף בסגנו, אלכסנדר אוס) וכך עשה גם ראש הרפובליקה של דאגסטן רמזן עבדולאטיפוב (והוחלף בוולדימיר ואסילייב), מושל הניינץ איגור קושין ומושל פרימוריה ולדימיר מיקלושבסקי (שהוחלף באנדריי טראסנקו).
 6 באוקטובר – תאונה בין רכבת לאוטובוס במחוז ולדימיר, סמוך לתחנת פוקרוב בחבל פטושין הביאה למותם של 16 נוסעים, רובם אזרחי אוזבקיסטן.
 9 בנובמבר – 8 איש נהרגו בהתמוטטות בניין מגורים בעיר איז'בסק, שבאודמורטיה. גורם האסון הייתה דליפת גז מדירה בקומה השלישית בבניין, לאחר שבחור צעיר השאיר את הגז פתוח ועזב את הדירה לאחר סכסוך עם אמו.
 18 בנובמבר – נחנך נמל התעופה הבינלאומי פלאטוב שמחוז רוסטוב, עם נחיתת המטוס הראשון במסלול הטיסה שלו.
 5 בדצמבר – רוסיה הורחקה מאולימפיאדת החורף פיונגצ'אנג 2018 לאחר שנמצאה אשמה בסימום ובהעלמה והחלפה של בדיקות באולימפיאדת סוצ'י, כך קבע הוועד האולימפי הבינלאומי.
 6 בדצמבר – ולדימיר פוטין הכריז כי יתמודד שוב בבחירות לתפקיד הנשיא.
 11 בדצמבר – פוטין נחת בבסיס חְמֶיימִים שבסוריה והודיע על קיצוץ משמעותי במעורבות הרוסית במלחמת האזרחים בסוריה
 15 בדצמבר – השר לפיתוח כלכלי לשעבר, אלכסיי אוליוקאייב נידון ל-8 שנות מאסר וקנס בסך 130 מיליון רובלים בגין קבלת שוחד, בעסקת רכישת בשנפט על ידי תאגיד רוסנפט.
 דצמבר - 12 הרוגים ו-49 פצועים בתאונת אוטובוס שהתרחשה בליל ה-24 בדצמבר, ברפובליקת קומי; התנגשות אוטובוס במעבר מדרגות לתחנת רכבת תחתית במוסקבה, 4 נהרגו ועוד עשרות נפצעו.
 27 בדצמבר
 אירוע בני ערובה במוסקבה: אדם חמוש פרץ למפעל השוקולד "מנשביק" וירה למוות באדם אחד ופצע 3 נוספים. היורה, איליה אווריאנוב, היה מנכ"ל המפעל בעבר. כוחות משטרה ויחידת אומו"ן של המשמר הלאומי התערבו במשבר ועצרו את היורה.
 18 נפגעים בפיצוץ מטען נפץ שאירע בסניף של רשת המרכולים "פרקרסטוק" בסנקט פטרבורג. האירוע הוגדר כפיגוע טרור ודאעש אף נטל אחריות לאירוע. המחבל נלכד על ידי שירות הביטחון הפדרלי כעבור 3 ימים.

נפטרו
(:קטגוריה:רוסים שנפטרו ב-2017)
 1 בינואר – ולדימיר מיכלקין, מרשל לארטילריה. מפקד חיל הטילים והארטיליריה של זרוע היבשה של ברית המועצות בשנים 1983–1991 (נולד בשנת 1927).
 2 בינואר – דמיטרי נובוסוליוב, שחקן קולנוע ותיאטרון (נולד ב-1986)
 2 בינואר – ויקטור צאריוב, שחקן ומאמן כדורגל לשעבר של קבוצת דינמו מוסקבה (נולד ב-1931).
 3 בינואר – איגור וולק, קוסמונאוט, טס במשימת EP-4 בחללית סויוז T-12 לתחנת החלל סאליוט 7, כיהן מנהל מרכז ניסויי הטיסה על שם גרומוב בשנים 1995–1997 וגיבור ברית המועצות (נולד בשנת 1937)
 7 בינואר – ואדים רצ'קאלוב, עיתונאי, פרשן לענייני מלחמה בטרור של העיתון הקומסומולץ המוסקבאי, נודע כמבקר חריף של משפט אנה פוליטקובסקיה ומערכת הביטחון הרוסית (נולד ב-1964)
 3 בפברואר – זויה בולגאקובה, שחקנית תיאטרון (נולדה ב-1914)
 4 בפברואר – גאורגי טרטורקין, שחקן קולנוע ותיאטרון (נולד ב-1945)
 8 בפברואר – ויקטור צ'אנוב, כדורגלן (נולד ב-1959)
 20 בפברואר – ויטאלי צ'ורקין, דיפלומט, שגריר רוסיה באומות המאוחדות (נולד ב-1952)
 22 בפברואר – אלכסיי פטרנקו, שחקן קולנוע וטלוויזיה (נולד ב-1937)
 28 בפברואר – ולדימיר פטרוב, שחקן הוקי קרח (נולד ב-1947)
 1 באפריל – יבגני יבטושנקו, משורר רוסי (נולד ב-1932)
 8 באפריל – גאורגי גרצ'קו, קוסמונאוט סובייטי (נולד ב-1931)
 17 במאי – ויקטור גורבטקו, קוסמונאוט סובייטי (נולד ב-1934)
 14 ביוני – אלכסיי בטאלוב, שחקן קולנוע סובייטי (נולד ב-1928)
 16 באוגוסט – ורה גלאגולבה, שחקנית ובמאית קולנוע (נולדה ב-1965)
 19 באוגוסט – פיוטר דייניקין, מפקד חיל האוויר הרוסי בשנים 1991–1997 (נולד ב-1937).
 10 בנובמבר – מיכאיל ניקולאייביץ' זדורנוב, קומיקאי (נולד ב-1948)
 11 בנובמבר – בוריס נוטקין, מנחה טלוויזיה, ממנהלי ערוץ TV Center (נולד ב-1924)
 22 בנובמבר – דמיטרי חבורוסטובסקי, זמר בריטון רוסי (נולד ב-1962)
 9 בדצמבר – לאוניד ברונבוי, שחקן תיאטרון (נולד ב-1928)
 26 בדצמבר – ולדימיר שאינסקי, מלחין רוסי (נולד ב-1925)

קישורים חיצוניים

הערות שוליים

*
רוסיה
רוסיה
רוסיה